1 ಷೇರಿನ ಬೆಲೆ 1 ಲಕ್ಷ – ಭಾರತದಲ್ಲಿ ದಾಖಲೆ ಬರೆದ ಎಂಆರ್‌ಎಫ್‌: ಯಾವ ವರ್ಷ ಎಷ್ಟಿತ್ತು?

ಮುಂಬೈ:  ಪ್ರಖ್ಯಾತ ಟಯರ್‌ ಕಂಪನಿ ಎಂಆರ್‌ಎಫ್‌ (MRF) ಭಾರತದ ಷೇರು ಮಾರುಕಟ್ಟೆಯಲ್ಲಿ (Share Market) ಹೊಸ ದಾಖಲೆ ಬರೆದಿದೆ.

ಮಂಗಳವಾರ ಬೆಳಗ್ಗಿನ ವಹಿವಾಟಿನಲ್ಲಿ ಎಂಆರ್‌ಎಫ್‌ ಕಂಪನಿಯ ಒಂದು ಷೇರಿನ ಬೆಲೆ 1 ಲಕ್ಷ ರೂ. ದಾಟಿತ್ತು. ಈ ಮೂಲಕ ಒಂದು ಷೇರಿನ ಬೆಲೆ 1 ಲಕ್ಷ ರೂ.ದಾಟಿದ ದೇಶದ ಮೊದಲ ಕಂಪನಿ ಎಂಬ ಇತಿಹಾಸ (History Created) ಸೃಷ್ಟಿಸಿತು.

2023ರ ನಾಲ್ಕನೇಯ ತ್ರೈಮಾಸಿಕದಲ್ಲಿ ಕಂಪನಿಯ ನಿವ್ವಳ ಲಾಭ 86% ಏರಿಕೆಯಾಗಿ 313.5 ಕೋಟಿ ರೂ. ದಾಖಲಿಸಿತ್ತು. ಕಳೆದ ವರ್ಷ ಈ ಅವಧಿಯಲ್ಲಿ 168. ಕೋಟಿ ರೂ. ನಿವ್ವಳ ಲಾಭ ಗಳಿಸಿತ್ತು. ಕಚ್ಚಾ ವಸ್ತುಗಳ ಬೆಲೆಗಳು ಇಳಿಕೆಯಾದ ಹಿನ್ನೆಲೆಯಲ್ಲಿ ಕಂಪನಿಯು ಜನವರಿ – ಮಾರ್ಚ್ ತ್ರೈಮಾಸಿಕದಲ್ಲಿ ಉತ್ತಮ ಫಲಿತಾಂಶ ದಾಖಲಿಸಿದ ಬೆನ್ನಲ್ಲೇ ಷೇರುಗಳ ಬೆಲೆಯೂ ಏರಿಕೆ ಕಂಡಿತ್ತು.

ನಾಲ್ಕನೇ ತ್ರೈಮಾಸಿಕದಲ್ಲಿ ಕಾರ್ಯಾಚರಣೆಗಳಿಂದ ಕಂಪನಿಯು 5,841.7 ಕೋಟಿ ರೂ. ಆದಾಯ ಗಳಿಸಿದೆ. ಕಂಪನಿಯು ಕಳೆದ ವರ್ಷ ಈ ಅವಧಿಯಲ್ಲಿ 5,304.8 ಕೋಟಿ ರೂ. ಆದಾಯ ಗಳಿಸಿತ್ತು. ಕಳೆದ ವರ್ಷಕ್ಕೆ ಹೋಲಿಸಿರೆ ಈ ಬಾರಿ ಆದಾಯ ಗಳಿಕೆ 10.12% ರಷ್ಟು ಏರಿಕೆ ಕಂಡಿದೆ.

ಈ ವರ್ಷದ ಆರಂಭದಿಂದಲೇ ಎಂಆರ್‌ಎಫ್‌ ಷೇರು ಮೌಲ್ಯ ವೃದ್ಧಿಸುತ್ತಿದೆ. 1993 ಏಪ್ರಿಲ್‌ 27 ರಂದು ಎಂಆರ್‌ಎಫ್‌ ಕಂಪನಿಯ ಒಂದು ಷೇರಿನ ಬೆಲೆ 11 ರೂ. ಇತ್ತು. ಇದನ್ನೂ ಓದಿ: Bomb Threat:ಬೆಂಗಳೂರಿನ ITBT ಕಂಪನಿಗೆ ಬಾಂಬ್ ಬೆದರಿಕೆ ಕರೆ

ಯಾವ ವರ್ಷ ಎಷ್ಟು ರೂ. ಇತ್ತು?
2001 ಜನವರಿ – 1,200
2005 ಜನವರಿ – 2,540
2010 ಜನವರಿ – 6,145
2015 ಜನವರಿ – 38,000
2020 ಜನವರಿ – 66,700
2023 ಜೂನ್‌ – 1,00,000

ಸೋಮವಾರ ಎಂಆರ್‌ಎಫ್‌ ಕಂಪನಿಯ ಷೇರಿನ ಬೆಲೆ 98,968.55 ರೂ.ಗೆ ಕೊನೆಯಾಗಿದ್ದರೆ ಇಂದು ಬೆಳಗ್ಗೆ 1,00,439 ರೂ.ಗೆ ಏರಿಕೆಯಾಗಿ ಕೊನೆಗೆ 99,900 ರೂ.ಗೆ ಇಂದಿನ ವ್ಯವಹಾರ ಮುಗಿಸಿತು.